b"\n_START_ARTICLE_\nLaserskanner\n_START_SECTION_\nKontrolls\xc3\xbcsteem\n_START_PARAGRAPH_\nSkanneri t\xc3\xb6\xc3\xb6 lihtsamaid t\xc3\xb6\xc3\xb6\xc3\xbclesandeid viib l\xc3\xa4bi spetsiaalne kontroller, mis ootab lihtsaid k\xc3\xa4ske ja viib need t\xc3\xa4ide. N\xc3\xa4iteks kui tuleb k\xc3\xa4sk v\xc3\xb5tta kaugusm\xc3\xb5\xc3\xb5t mingil suunal, siis kontroller liigutab peeglite mootoreid kiire suunamiseks ja loeb kaugusandurist m\xc3\xb5\xc3\xb5tetulemuse. Kontrolleri k\xc3\xbclge \xc3\xbchendatakse kas tavaline arvuti, milles on vastav tarkvara, v\xc3\xb5i skannerisse sisse ehitatud arvuti, mis saab t\xc3\xa4ita keerulisemaid \xc3\xbclesandeid. N\xc3\xa4iteks 3D-printimiseks t\xc3\xb5lgendatakse prinditava eseme mudel vastavasse lihtsustatud failivormingusse, mille j\xc3\xa4rgi saab printer eseme v\xc3\xa4lja printida. Selles failis v\xc3\xb5ib olla objekt kirjeldatud kihi v\xc3\xb5i isegi k\xc3\xa4su kaupa.\n_START_SECTION_\nPeeglid\n_START_PARAGRAPH_\nEnamik laserskannereid kasutab laserikiirte suunamiseks peegleid. Peeglitega saab laserikiirt suunata \xc3\xbche v\xc3\xb5i kahe telje suhtes. Laserikiire suunamiseks kahe telje suhtes saab kasutada \xc3\xbchte peeglit, mida saab m\xc3\xb5lema telje suunas p\xc3\xb6\xc3\xb6rata, v\xc3\xb5i kahte peeglit, mida saab p\xc3\xb6\xc3\xb6rata \xc3\xbche telje suhtes._NEWLINE_Servodega liigutatavate l\xc3\xa4\xc3\xa4tsede abil on ka v\xc3\xb5imalik muuta laseri fookuspunkti kaugust: nii on v\xc3\xb5imalik laserikiirt m\xc3\xb5jutada k\xc3\xb5igi kolme ruumi telje suhtes._NEWLINE_P\xc3\xb6\xc3\xb6rleva peegliga on v\xc3\xb5imalik tekitada perioodiline liikumine. N\xc3\xa4iteks osad v\xc3\xb6\xc3\xb6tkoodilugerid kasutavad p\xc3\xb6\xc3\xb6rlevaid hulknurkpeegleid._NEWLINE_Lisaks elektrimootoritele ja servodele on v\xc3\xb5imalik peegleid liigutada, kasutades piesoelektrilisi v\xc3\xb5i magnetv\xc3\xa4lja m\xc3\xb5jul kuju muutvaid t\xc3\xa4itureid. Saavutatav peeglite liikumiskiirus on palju suurem, kuid kiire suunatavus on piiratum kui elektrimootorite v\xc3\xb5i servode kasutamisel.\n_START_SECTION_\nPrismad\n_START_PARAGRAPH_\nKahte prismat omavahel p\xc3\xb6\xc3\xb6rates on v\xc3\xb5imalik laserikiirt suunata, selliseid seadmeid kasutatakse n\xc3\xa4iteks rakettide j\xc3\xa4litamiseks. Kui kahte l\xc3\xa4\xc3\xa4tse v\xc3\xb5i prismat liigutatakse v\xc3\xb5i p\xc3\xb6\xc3\xb6ratakse, liigub laserikiir sarnaselt peeglitega suunamisele.\n_START_SECTION_\nEriomadustega materjalid\n_START_PARAGRAPH_\nOsad laserskannerid kasutavad kiire suunamiseks materjale, mille optilisi omadusi saab muuta, n\xc3\xa4iteks helilainete v\xc3\xb5i elektrivooluga. Sellised seadmed saavad skaneerida palju kiiremini kui peeglite v\xc3\xb5i muude liikuvate osadega skannerid. Nende suurimaks puuduseks on tunduvalt suurem hind.\n_START_SECTION_\nLIDAR-skanner Google'i ises\xc3\xb5itvas autos\n_START_PARAGRAPH_\nGoogle ises\xc3\xb5itva auto k\xc3\xb5ige olulisem sensor on firma Velodyne loodud laserskanner. Tegemist on k\xc3\xb5ige t\xc3\xb6\xc3\xb6kindlama sensoriga, millega auto tuvastab \xc3\xbcmbritsevas keskkonnas toimuvat. Google'i autos kasutatavas LIDAR t\xc3\xbc\xc3\xbcpi laserskanneris kasutatakse 64 laserikiirt, millega tehakse 1,3 miljonit m\xc3\xb5\xc3\xb5tmist sekundis. Sellel seadmel on 36-kraadine vaatev\xc3\xa4li ja suur t\xc3\xa4psus kuni 100 meetri kaugusele."